Francois Zammit ta’ 41 sena, li kien tressaq ma persuna oħra f’Lulju li għadda fuq akkużi ta’ attentat ta’ serq u li kien tressaq f’okkażjoni oħra fuq vjolenza domestika u li huwa riċediv reġa’ tressaq il-Qorti din id-darba fuq traffikar ta’ droga kokaina. Zammit tressaq quddiem il-Maġistrat Ian Farrugia ġie mixli li nhar is-Sibt li għadda u fix-xhur ta’ qabel ittraffika d-droga kokaina u eroina u li kellu fil-pusses tiegħu l-imsemmija droga f’ċirkostanzi li ma kinitx għall-użu personali tiegħu. Huwa ġie mixli wkoll li ġarr arma tan-nar mingħajr ma kellu liċenzja mill-Kummissarju tal-Pulizija, li naqas li jħares il-kundizzjonijiet mogħtija lilu mill-Qorti preseduta mill-Maġistrat Victor Axiak u f’okkażjoni oħra mill-Imħallef Giovanni Grixti. Fiż-żewġ każijiet ta’ attentat ta’ serq u vjolenza domestika l-Avukati Difensuri tiegħu Franco Debono u Marion Camilleri kienu ġabulu l-libertà proviżorja, bl-aħħar każ fuq droga d-difiża ma tagħmel ebda talba. Il-Prosekuzzjoni tmexxiet mill-Ispettur Anthony Scerri. Skont il-Prosekuzzjoni hemm diversi persuni li fl-istqarrijiet li taw lill-Pulizija qalu li allegatament xtraw id-droga mingħand l-akkużat, bl-ammont misjub fuqu huwa bejn l-10 u l-20 gramma. Sadanittant il-każijiet fil-konfront ta’ Zammit fuq attentat ta’ serq u vjolenza domestiku għandhom pendenti fil-Qorti. Allegatament dwar l-attentat ta’ serqa huwa kien daħal sabiex jisraq mid-dar tal-kunjata tiegħu fiż-Żejtun billi tela’ b’sellum minn mal-faċċata għal fuq il-bejt. Sieħbu kien wasslu bil-karozza tiegħu u meta tela’ bis-sellum, ħa s-sellum lejn ir-residenza ta’ Zammit. Il-Prosekuzzjoni kienet qalet li fid-dar kien hemm tfajla li tiġi mill-mara ta’ Zammit li semgħet il-bibien jinfetħu bil-Pulizija taqbad fil-fatt lil Zammit fid-dar wara li xi ħadd informahom bil-vettura li kien qed isuq Azzopardi u bil-movimenti tas-sellum barra d-dar. Zammit kien qal lill-Pulizija li mar id-dar sabiex jara lit-tifla iżda kien jaf li t-tifla, ommha u l-kunjata kienu l-baħar u daħal biex jisraq għax ħaseb li ma kien se jkun hemm ħadd.